和野人殷潛之題籌筆驛十四韻
作者：杜牧
朝代：唐

paragraphs: 三吳裂婺女，九錫獄孤兒。
霸主業未半，本朝心是誰。
永安宮受詔，籌筆驛沈思。
畫地乾坤在，濡毫勝負知。
艱難同草創，得失計毫釐。
寂默經千慮，分明渾一期。
川流縈智思，山聳助扶持。
慷慨匡時畧，從容問罪師。
褒中秋鼓角，渭曲晚旌旗。
仗義懸無敵，鳴攻故有辭。
若非天奪去，豈復慮能支。
子夜星纔落，鴻毛鼎便移。
郵亭世自換，白日事長垂。
何處躬耕者，猶題殄瘁詩。